О Б Р А З Л О Ж Е Њ Е

I. УСТАВНИ ОСНОВ ЗА ДОНОШЕЊЕ ЗАКОНА

Уставни основ за доношење овог закона садржан је у одредби члана 99. став 1. тачка 4. Устава Републике Србије, којом је прописано да Народна скупштина потврђује међународне уговоре кад је законом предвиђена обавеза њиховог потврђивања.

II. РАЗЛОЗИ ЗА ПОТВРЂИВАЊЕ УГОВОРА

Разлози за потврђивањe Уговора о гаранцији (Паметна бројила) између Републике Србије и Европске банке за обнову и развој, потписаног 14. септембра 2021. године у Београду (у даљем тексту: Уговор о гаранцији), садржани су у чињеници да је Европска банка за обнову и развој одобрила зајам од 40 милиона евра Електродистрибуцији Србије д.о.о. Београд, као зајмопримцу, према Уговору о зајму (Паметна бројила) који је такође потписан 14. септембра 2021. године (у даљем тексту: Уговор о зајму), уз услов да Република Србија гарантује за обавезе зајмопримцa.

Према одредби члана 5. став 2. Закона о јавном дугу („Службени гласник РС”, бр. 61/05, 107/09, 78/11, 68/15, 95/18, 91/19 и 149/20) Народна скупштина, између осталог, одлучује о давању гаранција, као и непосредном преузимању обавеза у својству дужника по основу дате гаранције.

Такође, Народна скупштина потврђује Уговор о гаранцији, као међународни уговор, у складу са одредбама члана 14. став 1. Закона о закључивању и извршавању међународних уговора („Службени гласник РС”, број 32/13).

Законом о буџету Републике Србије за 2021. годину („Службени гласник РС”, бр. 149/20 и 40/21) предвиђено је давање гаранције Републике Србије Европској банци за обнову и развој (у даљем тексту: Банка) у износу до 40.000.000 евра по основу задужења Електродистибуције Србије д.о.о. Београд, као зајмопримца за финансирање Пројекта за паметна бројила, што је био правни основ за закључивање кредитног аранжмана и давање државне гаранције у оквиру лимита утврђеног законом којим се уређује буџет Републике Србије.

Увођење паметних система мерења у енергетски сектор један је од најважнијих циљева енергетске политике Републике Србије. Побољшање мерне инфраструктуре и комуникације са купцима електричне енергије у циљу ефикаснијег коришћења исте, представља приоритетни задатак у модернизацији система преноса и дистрибуције електричне енергије.

У Републици Србији велики број домаћинстава има застарела бројила која дужи низ година нису замењена или баждарена, што за последицу има успоравање у раду дистрибутивног система и нетачан приказ стварно утрошене електричне енергије. Из тих разлога, потребно је извршити обнову и осавремењавање дистрибутивне мреже и побољшати функционалност бројила како би се успоставила ефикаснија потрошња електричне енергије.

Стратегијом развоја енергетике Републике Србије до 2025. године са пројекцијама до 2030. године („Службени гласник РС”, број 101/15), Влада је дефинисала важност замене постојећих мерних уређаја савременим дигиталним мерним уређајима који ће омогућити спровођење тзв. „smart metering”, што подразумева даљинско очитавање, даљинско искључивање, управљање потрошњом и др. Такође, потребно је предузети и остале кораке у вези са увођењем концепта паметне мреже („smart grid”), која користи дигитална (паметна) бројила за праћење потрошње електричне енергије у реалном времену. Поред тога што ће допринети смањењу губитака у дистрибутивном систему, увођење паметних система мерења омогућиће и прикључење нових произвођача електричне енергије из обновљивих извора енергије (ОИЕ) на дистрибутивну мрежу. То ће захтевати да дистрибуције постану активни учесници у управљању својим делом енергетског система. С тим у вези, технологија паметне мреже је неопходан услов за велике количине обновљиве електричне енергије на мрежи.

Ради модернизације мерне инфраструктуре и развоја напредних мерних система, Електродистибуција Србије д.о.о. Београд, као оператор дистрибутивног система, иницирала je стратешки Пројекат за паметна бројила (у даљем тексту: Пројекат) који подразумева набавку и замену класичних бројила савременим електронским бројилима која имају могућност комуникације (паметна бројила), као и набавку и успостављање система (софтвера и хардвера) за њихово очитавање, управљање и прикупљање података.

Циљеви пројекта су:

• унапређење ефикасности, управљања и контроле над дистрибутивним системом електричне енергије;

• смањивање нивоа губитака у дистрибутивној мрежи (комерцијални и технички губици);

• смањење оперативних трошкова.

Процењена вредност Пројекта је 80.000.000 евра који ће се изводити у две секвенцијалне фазе (1А и 1Б). Планирано је да финансирање фазе 1А Пројекта буде обезбеђено кредитом Банке (40.000.000 евра), уз државну гаранцију, док би фаза 1Б била финансирана кредитом Европске инвестиционе банке (40.000.000 евра), такође уз државну гаранцију.

Фазом 1А планирана је реализација следећих активности:

• Избор консултанта са дефинисаним задацима:

Задатак 1: Анализа постојеће мерне инфраструктуре ради проналажења изводљивог решења са постојећим инсталираним системом и паметним бројилима;

Задатак 2: Помоћ у припреми тендерске документације, спровођења поступка набавке, евалуације понуда и поступка уговарања набавке додатних паметних бројила и набавке надоградње или ажурирања система за даљинско мерење и управљање како би се достигао идентификовани изводљиви циљ;

Задатак 3: Техничка помоћ приликом инсталације и пуштања у рад свих компонети система,

• Набавка надоградње/ажурирања система за даљинско мерење и управљање потрошњом са паметних (дигиталних) бројила електричне енергије за подручје Ниша, Краљева и Чачка као и за све велике (индустријске) потрошаче у Републици Србији.

Реализацијом фазe 1А стварају се основни предуслови за смањење губитака у дистрибутивном систему тј. обезбеђује се софистицирани „алат” за идентификовање подручја са повећаним губицима, што омогућава даље циљане активности на њиховом свођењу на минимум, као и успостављање сталног надзора над паметним мерним уређајима у циљу брзе идентификације покушаја манипулација над њима. Поред наведеног, инсталирањем поменутог система стварају се и предуслови за развој тржишта електричне енергије, као и правовремена достава информација произвођачу/купцу, а све у циљу рационалне и ефикасне производње/потрошње електричне енергије.

Планирано је да се кроз Фазу 1 изврши набавка и инсталација система, пратећег софтвера и приближно око 205.000 паметних (дигиталних) бројила. Инсталирањем система у фази 1А би се омогућила реализација фазе 1Б тј. набавка додатних 260.000 бројила за подручја са највећим губицима, а која ће бити дефинисана од стране консултанта у фази 1А.

Планирани временски рок реализације фазе 1А је од 2021. до 2025. године, док је за фазу 1Б, предвиђени рок од 2023. до 2027. године.

Влада је на седници 2. септембра 2021. године, Закључком 05 Број: 48-8016/2021 утврдила Oснову за вођење преговора са Европском банком за обнову и развој у вези са одобравањем зајма Електродистрибуцији Србије д.о.о. Београд, ради спровођења Пројекта за паметна бројила и давањем гаранције Републике Србије Европској банци за обнову и развој по задуживању Електродистрибуцијe Србије д.о.о. Београд, именовала представнике Републике Србије у делегацији за преговоре, прихватила Нацрт уговора о зајму (Паметна бројила), између Електродистрибуције Србије д.о.о. Београд и Европске банке за обнову и развој и усвојила Нацрт уговора о гаранцији (Паметна бројила), између Републике Србије и Европске банке за обнову и развој.

Према одредбама Стандардних услова Банке од 1. октобра 2018. године, које Банка примењује у својој пословној политици и пракси, односно приликом одобравања зајмова клијентима уз државну гаранцију, дефинисани су следећи финансијски услови за финансирање Пројекта:

* износ задужења 40.000.000 евра;
* период расположивости зајма у трајању од четири године од датума ступања на снагу Уговора о зајму или неки каснији датум који Банка може да одреди и о томе обавести зајмопримца и гаранта;
* датуми плаћања обавеза које доспевају по основу камате, провизије на неповучена средства и главнице су 10. мај и 10. новембар сваке године;
* очекивани рок за завршетак Пројекта је 31. децембар 2025. године;
* исплата средстава зајма у траншама, чији је минимални износ 150.000 евра;
* период доспећа зајма до 13 година, укључујући период почека до четири године;
* зајмопримац зајам отплаћује у 18 полугодишњих рата, при чему је први датум отплате главнице 10. новембар 2025. године, а последњи 10. мај 2034. године;
* примена варијабилне каматне стопе;
* предвиђена могућност превремене отплате, као и отказивања зајма у минималном износу од 1.000.000 евра;
* провизија која се плаћа Банци за неискоришћени део зајма је 0,5% годишње;
* приступна накнада која се једнократно плаћа Банци из средстава зајма у износу од 1% (400.000 евра) од износа главнице зајма.

Уговором о гаранцији предвиђено је да Република Србија безусловно гарантује, као примарни дужник, а не само као гарант, уредно и благовремено плаћање свих доспелих износа и извршавање преузетих обавеза зајмопримца у складу са Уговором о зајму.

Поред наведених средства зајма у износу од 40.000.000 евра, за финансирање фазе 1А, Република Србија је предложила Пројекат за паметна бојила за суфинансирање из бесповратних средстава Инвестиционог оквира за Западни Балкан (Western Balkan Investment Framework – WBIF) у износу до 15.000.000 евра, која би била искоришћена за суфинансирање инвестиционих трошкова Пројекта.

Реализацијом Пројекта и увођењем паметних бројила омогућиће се унапређење енергетске ефикасности, управљање и контрола над дистрибутивним системом електричне енергије, смањење оперативних трошкова, као и комерцијалних и техничких губитака. Поред тачног и брзог очитавања бројила, могуће је купцима обезбедити свакодневни увид у тачну потрошњу електричне енергије на њиховим мерним местима што може да стимулише купце да рационалније троше електричну енергију.

Такође, бенефити који се очекују од коришћења паметних бројила и система за аутоматско даљинско очитавање и управљање потрошњом су:

• смањење неовлашћене потрошње електричне енергије,

• аутоматизација очитавања,

• смањење трошкова радне снаге,

• детекције нестанка напајања,

• повећање оперативне ефикасности предузећа,

• упозорења на ометање мерења,

• бољи инпути за планирање производње електричне енергије,

• квалитетније планирање искључења код ремонта електроенергетских објеката итд.

Наведеним погодностима успоставиће се квалитетније управљање потрошњом електричне енергије, што подразумева њену равномернију производњу која доноси веће уштеде.

III. ОБЈАШЊЕЊЕ ОСНОВНИХ ПРАВНИХ ИНСТИТУТА И ПОЈЕДИНАЧНИХ РЕШЕЊА

Одредбом члана 1. Предлога закона предвиђа се потврђивање Уговора о гаранцији (Паметна бројила) између Републике Србије и Европске банке за обнову и развој, потписаног у Београду, 14. септембра 2021. године у оригиналу на енглеском језику.

Одредба члана 2. Предлога закона садржи текст Уговора о гаранцији (Паметна бројила) између Републике Србије и Европске банке за обнову и развој, у оригиналу на енглеском и преводу на српски језик.

У одредби члана 3. Предлога закона уређује се ступање на снагу овог закона.

IV. ФИНАНСИЈСКЕ ОБАВЕЗЕ И ПРОЦЕНА ФИНАНСИЈСКИХ СРЕДСТАВА КОЈА НАСТАЈУ ИЗВРШАВАЊЕМ ЗАКОНА

За спровођење овог закона обезбеђиваће се средства у буџету Републике Србије.